આ વર્ષે ખરીફ ડુંગળીના મોડે સુધી ટકેલા ભાવને કારણે ખેડૂતોએ રવી ડુંગળીનું જરા હટકે વાવેતર કરી નાખ્યું હતુ. એ ડુંગળી પાકવા ટાંણે પ્રતિ 20 કિલોના રૂ.60 થી રૂ.100ના ભાવ હતા. આ ભાવમાં ખેડૂતોને પડતર પણ નહોતી સૂઝતી, ત્યારે ઘણા ખેડૂતોએ એપ્રિલ મહિને ડુંગળીની કાપણી કરવાના બદલે ઉભા ખેતરમાં ઘેટાં-બકરા ચરાવીને રોટાવેટર ચલાવી દીધા હતા. કેટલાક ખેડૂતોએ તળિયાથી નીચા ભાવે ડુંગળી વેચવાને બદલે સંગ્રહ કરી દીધો હતો. છેલ્લા પખવાડિયામાં ડુંગળીના ભાવ વધીને બમણા થઇ ગયા છે, ત્યારે રાજકોટના પડધરી તાલુકાના નવા નારણકા ગામના ખેડૂત ગીરીશભાઇ રોજમાળાએ સંગ્રહ કરેલ 30 કટ્ટા ડુંગળી બજારમાં મુક્તા પહેલા સફાઇ કરતા (તસવીર-2)માં જોઇ શકાય છે. ડુંગળીની સફાઇ કરતા 30 કટ્ટામાંથી 22 કટ્ટા સારી ડુંગળી હાથ લાગી છે. આ વખતે ઉનાળાના ઉંચા તાપમાનને કારણે એ 22 કટ્ટામાં વજન ઘટ પડશે, એ જુદી. સૌરાષ્ટ્રના પીઠાઓમાં રવી ડુંગળીની આવકો ઘટવાની સાથે ધીમી ગતીએ પ્રતિમણે રૂ.10 થી રૂ.20નો સુધારો થતો જોઇ શકાય છે.